Prifysgol Bangor

**COFNODION Y CYNGOR**

Mewn cyfarfod o’r cyngor a gynhaliwyd yn y brifysgol ddydd Gwener, 7 Ebrill 2017.

**Presennol** :

Y Gwir Anrhydeddus Arglwydd Dafydd Elis-Thomas AM (Cadeirydd), Mrs Stephanie Barbaresi, Dr Tomos Dafydd, yr Athro Gillian Davies, yr Athro John Hughes, yr Athro Jerry Hunter, Dr Griff Jones, Dr Karen Jones, Mr Marc Jones, Syr Paul Lambert, Dr Lorrie Murphy, Ms Ellen Parry Williams, Mrs Julie Perkins, Dr Alwyn Roberts, yr Athro Jo Rycroft-Malone, Mr Conor Savage, yr Athro David Shepherd, yr Athro Paul Spencer, yr Athro Carol Tully, yr Athro Oliver Turnbull, yr Athro Graham Upton, Mr David Williams, Dr Olwen Williams, Ysgrifennydd y Brifysgol, Cyfarwyddwr Adnoddau Dynol, y Cyfarwyddwr Cyllid a Chyfarwyddwr Gwasanaethau Eiddo a'r Campws.

**Ymddiheuriadau** :

Yr Athro Andrew Edwards, Dr Peter Higson, Mr Ifan James, Mrs Alison Lea-Wilson, Yr Athro Richard Parry-Jones.

**MARWOLAETHAU**

Cyfeiriodd y Cadeirydd at farwolaethau’r canlynol yn ddiweddar:

 Dr Stuart Charles, cyn-aelod staff yn yr Ysgol Cemeg

a safodd yr aelodau er parch i'w goffadwriaeth.

**LLONGYFARCHIADAU**

Llongyfarchodd y Cadeirydd y canlynol, y dyfarnwyd Cadeiriau Personol iddynt:

Dr Jan Hiddink, Gwyddorau’r Eigion

**Ar dderbyn swydd Darllenydd:**

Dr Simon Neill, Gwyddorau’r Eigion

Dr Marketa Caravolas, Seicoleg

**Ar dderbyn Cadair Athro er Anrhydedd:**

Yr Athro Tracy Bywater

Yr Athro Martin Ball

**Hefyd llongyfarchodd y Cadeirydd y canlynol:**

Yr Athro Angharad Price o Ysgol y Gymraeg a enwyd fel y Dramodydd Gorau yn yr Iaith Gymraeg yng Ngwobrau Theatr Cymru 2017.

**Tynnwyd sylw hefyd at lwyddiannau'r brifysgol mewn gwobrau a dyfarniadau diweddar:**

Yn y WhatUni Student Choice Awards, rhestrwyd Prifysgol Bangor yn y dosbarthiadau canlynol:

1af am glybiau a chymdeithasau

3ydd am y cyrsiau a'r darlithwyr gorau

3ydd am roi'n ôl

3ydd yng nghategori cyffredinol prifysgol y flwyddyn

Enwebwyd Prifysgol Bangor am fwy o wobrau nag unrhyw brifysgol arall yn y Deyrnas Unedig, gan gael ei henwebu mewn 10 o'r 12 categori.

Mae poblogrwydd Prifysgol Bangor yn parhau i gynyddu ymysg ei myfyrwyr. Mae'r brifysgol wedi codi i'r 12fed safle yn y DU a hi yw'r unig brifysgol yng Nghymru i gyrraedd y 15 uchaf mewn arolwg profiad prifysgol newydd (Times Higher Education Student Experience Survey 2017).

**COFNODION**

1. Cadarnhawyd cofnodion y cyfarfod a gynhaliwyd 10 Chwefror 2017 gydag un mân newid i'r cofnod ar y Bwrdd Cynaliadwyedd Ariannol (tudalen 4).
2. Gan gyfeirio at:

[1] **Y Canghellor a'r cadeirydd** (tud. 6): Adroddodd yr Ysgrifennydd bod cysylltiad wedi ei wneud ag ymgeisydd posib i swydd y Canghellor. Mewn perthynas â swydd Cadeirydd y Cyngor, ar argymhelliad y Pwyllgor Enwebiadau a Llywodraethu, penderfynodd y Cyngor benodi Dr Alwyn Roberts yn gadeirydd gweithredol y Cyngor am y cyfnod dros dro, hyd nes gwneir penodiad parhaol

[2] **Prevent**: Ar ôl i'r adroddiad blynyddol gael ei gyflwyno ym mis Rhagfyr, mae CCAUC wedi cadarnhau bod y wybodaeth a ddarparwyd yn dangos tystiolaeth ddigonol o sylw dyledus i'r ddyletswydd Prevent ac nad oes angen unrhyw weithredu pellach ar ran y brifysgol.

**MATERION YR IS-GANGHELLOR**

Tynnodd yr Is-ganghellor sylw'r Cyngor at nifer o faterion.

[1] **Coleg Bangor yn Tsieina** : Mae'r adborth ar y campws yn Tsieina wedi bod yn gadarnhaol a bu i 62 o fyfyrwyr drosglwyddo i Fangor ym mis Medi 2016. Disgwylir i 100 o fyfyrwyr ychwanegol drosglwyddo ym mis Medi 2017. Mae trafodaethau'n mynd rhagddynt ynglŷn â newidiadau i'r model a gynigiwyd gan y Weinyddiaeth Addysg yn Tsieina a fydd yn golygu y bydd staff dysgu wedi eu lleoli yn Tsieina yn hytrach na theithio o'r Deyrnas Unedig. Bydd staff yn parhau i fynd i fyrddau arholi yno ac at ddibenion sicrhau ansawdd.

[2] **Prentisiaethau Gradd:** Adroddodd y Dirprwy Is-ganghellor (Ymchwil ac Effaith) am y sefyllfa gyda phrentisiaethau uwch/gradd yng Nghymru ar hyn o bryd. Mae'n rhaid i fframweithiau prentisiaeth yng Nghymru fod mewn un o'r 4 sectorau blaenoriaeth a nodwyd gan Lywodraeth Cymru a rhaid iddynt gynnwys partner o ddiwydiant. Mae'r brifysgol wedi nodi ei diddordeb ac mae'n disgwyl am wahoddiad i weithdy a drefnir gan CCAUC.

**ADRODDIAD Y PWYLLGOR GWEITHREDU**

1. Cymeradwywyd yr adroddiad ar gyfarfodydd y Pwyllgor Gweithredu a gynhaliwyd rhwng Chwefror a Mawrth 2017 (ynghlwm fel Atodiad I i gopi swyddogol y cofnodion hyn).
2. Nododd y Cyngor y canlynol:

[1] **Dyfodol addysg gychwynnol athrawon**: Mae Llywodraeth Cymru'n adolygu ei dull gweithredu o ran hyfforddi athrawon a gofynnwyd i sefydliadau AU yng Nghymru fynegi diddordeb yn hyn o beth. Mae'r brifysgol wedi cael ei chynghori i gydweithio â sefydliad AU arall gyda record gadarn o ddarpariaeth ragorol er mwyn creu sefydliad ar y cyd ac mae trafodaethau'n mynd rhagddynt gyda Phrifysgol Caer gyda golwg ar gyflwyno cynnig ar y cyd ym mis Rhagfyr i ddarparu addysg gychwynnol athrawon yng ngogledd Cymru. Nodwyd goblygiadau o ran enw da a goblygiadau ariannol y posibilrwydd o golli'r rhaglen.

**SICRHAU CYNALIADWYEDD ARIANNOL**

1. Rhoddodd y Dirprwy i'r Is-ganghellor y wybodaeth ddiweddaraf i'r Cyngor ar y cynnydd tuag at gyflawni cynaliadwyedd ariannol a chamau gweithredu'r Bwrdd Cynaliadwyedd Ariannol. Nodwyd y pwyntiau canlynol:

[1] Mae'r ffrydiau gwaith unigol a'r Bwrdd Cynaliadwyedd Ariannol yn parhau i gyfarfod pob pythefnos ac yn adrodd i'r Pwyllgor Gweithredu. Mae cynllun cyfathrebu ac ymwneud â budd-ddeiliaid hefyd wedi ei lunio.

[2] Mae'r £5m o'r £6m o arbedion o fewn y flwyddyn sydd eu hangen i fodloni'r cyfamod bancio wedi eu nodi. Mae’r brifysgol yn hyderus y caiff y cyfamodau bancio eu bodloni, er bod risg o amgylchiadau annisgwyl pob amser.

[3] Ymdriniwyd â chynaliadwyedd yn y tymor hwy trwy nifer o gamau gweithredu, sy'n cynnwys: creu un tîm derbyniadau i ddiogelu incwm yn y dyfodol; adolygu nifer o feysydd academaidd ac anacademaidd; gweithdrefn newydd ar gyfer cymeradwyo rhaglenni i gynyddu twf incwm yn y dyfodol; polisïau caffael newydd; a rhoi'r holl weithgareddau masnachol o dan un cyfarwyddwr.

[4] Ni ellir cyflawni'r arbedion cynaliadwy sydd eu hangen trwy'r gweithgareddau cyfredol ac mae angen dull mwy systematig a strategol er mwyn lleihau'r bil cyflogau.

1. Yn y drafodaeth a ddilynodd, nodwyd y pwyntiau canlynol:

[1] Bod angen canolbwyntio ar ddarpariaeth graidd, yn arbennig darpariaeth academaidd, a chwilio'n strategol am ddarparwyr eraill i'w darparu lle bo'n briodol.

[2] Y flaenoriaeth yw sicrhau iechyd ariannol da cyn gynted â phosib er mwyn gallu buddsoddi mewn cyfleusterau a blaenoriaethau strategol. Mae angen dechrau'n fuan a gwneud arbedion mawr fel na fydd angen arbedion o fewn y flwyddyn yn flynyddol gan y gall hynny fod yn dorcalonnus ac yn niweidiol

[3] Bod mwyafrif yr incwm yn awr yn dod o ffioedd dysgu a bod mwy o risgiau yn gysylltiedig â recriwtio yn y dyfodol.

[4] Bod ymchwil yn aml yn gwneud colled, ond mae gwerth o fath arall yn dod yn ei sgil i'r sefydliad, yn enwedig o ran enw da. Rydym angen deall gwerth ymchwil, a hefyd bod yn fwy dethol ynglŷn â'r ymchwil rydym yn ymgymryd ag ef trwy ganolbwyntio ar feysydd rhagoriaeth.

[5] Dylid cynnal ehangder academaidd, ond mae angen mynd i'r afael â meysydd sy'n tanberfformio. Dylid defnyddio Dangosyddion Perfformiad Allweddol i wneud penderfyniadau ynglŷn â gweithgareddau yn y dyfodol. Mae’n bwysig sicrhau'r capasiti ar gyfer meysydd twf megis gwyddorau meddygol a pheirianneg niwclear.

[6] Nid y brifysgol yw'r unig un sy'n wynebu'r problemau hyn oherwydd y cyd-destun cyllido ehangach yng Nghymru. Er gwaethaf hyn, mae'r brifysgol wedi llwyddo ym maes ymchwil, addysgu a boddhad myfyrwyr ac mae'n rhaid iddi wneud popeth yn ei gallu i ddiogelu hyn.

1. Nododd y Cyngor bod y brifysgol ar adeg hynod bwysig yn y broses o ddatblygu strategaeth ariannol i'r dyfodol. Cytunwyd y dylid gofyn i'r Bwrdd Cynaliadwyedd Ariannol gyflwyno cynllun i gyflawni arbedion sylweddol trwy ailstrwythuro academaidd, ailstrwythuro gwasanaethau proffesiynol a chyrchu strategol er mwyn sicrhau'r arbedion angenrheidiol a rhoi cyllid y brifysgol ar lwybr cadarn a sefydlog at y dyfodol. Dylid cyflwyno'r cynllun hwn yng nghyfarfod y Cyngor ym mis Gorffennaf 2017.
2. Penderfynodd y Cyngor yn unol ag Ystatud XX (Rhan II), 10(2), y bydd efallai'n rhaid lleihau nifer y staff academaidd ym Mhrifysgol Bangor drwyddi draw; neu mewn unrhyw ysgol neu rannau tebyg eraill yn y brifysgol. Mae'r Cyngor yn ymwybodol y bydd rhaid ymgynghori ynglŷn ag unrhyw gynigion a ddatblygir gydag undebau cydnabyddedig y brifysgol (dan s188 TULRCA 1992), a chyda'r staff, cyn gwneud unrhyw benderfyniad ynglŷn â'r cynigion hynny a chyn dechrau eu gweithredu.

**GWYBODAETH DDIWEDDARAF AM GYNLLUNIO STRATEGOL**

1. Cyflwynodd Ysgrifennydd y Brifysgol broffiliau ysgol a Dangosyddion Perfformiad Allweddol a feincnodwyd, fel rhan o'r cylch diwygiedig o wybodaeth flynyddol i'r Cyngor.

[1] Mae'r proffiliau ysgol yn rhoi crynodeb o ddata allweddol a dangosyddion perfformiad allweddol i bob ysgol, yn cynnwys gwybodaeth am fyfyrwyr, staff, gweithgaredd ymchwil, gweithgaredd cyfrwng Cymraeg, tariff mynediad, dosbarthiadau gradd, cyflogadwyedd myfyrwyr a boddhad myfyrwyr.

[2] Mae'r dangosyddion perfformiad allweddol a feincnodwyd yn dilyn cyflwyniad blynyddol dangosyddion perfformiad allweddol yng nghyfarfod y Cyngor ym mis Rhagfyr, ac mae'n rhoi gwybodaeth a feincnodwyd yn erbyn data o'r sector a gyhoeddwyd yn ddiweddar.

1. Croesawyd y wybodaeth gan y Cyngor a gofynnwyd i'r data gael ei ategu gan sylwebaeth ar bob ysgol yn y dyfodol. Nodwyd yr angen i flaenoriaethu'r dangosyddion pwysicaf.

**DATBLYGU GALLU YNNI NIWCLEAR**

1. Cyflwynodd yr Athro Jo Rycroft-Malone (Ymchwil ac Effaith) y wybodaeth ddiweddaraf i'r Cyngor am y datblygiadau diweddar mewn perthynas â gallu ynni niwclear. Nodwyd y canlynol:

[1] Bod Prifysgol Bangor yng nghanol yr ymdrechion i sefydlu adnoddau economaidd ac ymchwil rhanbarthol sy'n gysylltiedig â'r datblygiadau i gynhyrchu ynni niwclear yn Ynys Môn. Byddai hyn yn gyfle trawsnewidiol i'r brifysgol ac i'r rhanbarth.

[2] Bod cais wedi ei gyflwyno i Sêr Cymru sydd wedi cael cefnogaeth eang. Byddai'r project £6.5m yn sefydlu Canolfan Fodelu Ragfynegol a Chanolfan Ddeunyddiau Ceramig mewn Amgylcheddau Garw, y ddwy dan arweiniad ymchwilwyr a gydnabyddir yn fyd-eang.

[3] Mae'r brifysgol yn gweithio gyda Grŵp Llandrillo Menai a GEN2 i ddarparu hyfforddiant a datblygiad proffesiynol. Bydd Bangor yn adeiladu ar gyllid Sêr Cymru i ddatblygu rhaglenni dysgu ar lefel israddedig ac ôl-raddedig.

[4] Ceisir am gyllid i'r adnoddau a'r amgylchedd ymchwil, yn cynnwys canolfan a rhwydwaith uwch adweithyddion dŵr berw, cyfleuster profi thermo hydrolig ac adnewyddu adnoddau yn yr Ardal Gwyddoniaeth a Thechnoleg.

1. Y gost i Brifysgol Bangor yw tua £1.7m dros y 5 mlynedd gyntaf. Cytunwyd y dylid datblygu cynllun busnes gyda thargedau eglur o ran incwm ymchwil a niferoedd myfyrwyr er mwyn sicrhau cynaliadwyedd y project y tu hwnt i'r cyfnod cyllido cychwynnol.

**GWAREDU SAFLE'R FRON**

A. Cyflwynodd y Cyfarwyddwr Gwasanaethau Eiddo a Champws gynnig i waredu Safle'r Fron. Nododd y Cyngor:

[i] y manteision i'r brifysgol o gydweithio â Chwmni'r Frân Wen;

[ii] bod gofyn i'r brifysgol gydymffurfio â Deddf Elusennau 2011 mewn perthynas â gwaredu tir.

[iii] bod adroddiad syrfëwr ar gael yn unol ag adran 119(1)(a) Deddf Elusennau 2011 a'r Rheoliadau Elusennau (Adroddiad Syrfëwr Cymwysedig) 1992;

B. Cadarnhaodd aelodau’r Cyngor:

[i] eu bod yn weddol fodlon bod Chris Guest, a luniodd yr adroddiad, yn aelod o'r Royal Institute of Chartered Surveyors ac yn gweithio i Swyddfa'r Syrfëwr Dosbarth, yn meddu ar y gallu a'r profiad perthnasol i wneud prisiad o'r eiddo a'r ardal dan sylw; ac

[ii] yn unol ag adran 118 Deddf Elusennau 2011, ac eithrio'r personau cysylltiedig a gyfeirir atynt yn y papur, nad oes unrhyw bersonau cysylltiedig yn ymwneud â'r gwerthiant.

1. Cytunodd y Cyngor:

[i] y dylid gwerthu'r safle i Gwmni’r Frân Wen am £60,000 ar sail trefniadau “adfachu”, yn amodol ar dderbyn gorchymyn gan y Comisiwn Elusennau'n awdurdodi'r brifysgol i symud ymlaen; a

[ii] bod yr aelodau'n fodlon bod y telerau a gynigir i waredu'r eiddo y rhai gorau y gall y brifysgol yn rhesymol eu cael ac y gellir symud ymlaen â'r gwerthiant, yn amodol ar gwblhau'r contract. Mae hyn yn unol ag adran 119(1)(c) Deddf Elusennau 2011.

**CYNLLUN GWEITHREDU AC ADRODDIAD CYDRADDOLDEB**

Cyflwynodd y Dirprwy Is-ganghellor (Cyfrwng Cymraeg ac Ymwneud â'r Gymuned) Adroddiad Cydraddoldeb a Chynllun Gweithredu blynyddol y brifysgol i'r Cyngor.

**UNDEB Y MYFYRWYR: YMGORFFORI AC ADOLYGIAD LLYWODRAETHU**

1. Cyflwynodd Lywydd Undeb y Myfyrwyr gynnig gan Undeb y Myfyrwyr i gael ei gwneud yn elusen gorfforedig. Byddai hyn yn cyfyngu ar atebolrwydd personol yr ymddiriedolwyr, yn symleiddio'r broses o lunio contractau, yn caniatáu i'r elusen ddal asedau yn ei henw, ac yn galluogi'r elusen i gael ei hunaniaeth gyfreithiol ei hun.
2. Yn dilyn trafodaeth, yn unol â Deddf Addysg (1994), cytunodd y Cyngor i gymeradwyo'r newid i'r strwythur o gymdeithas anghorfforedig yn elusen gorfforedig gyfyngedig trwy warant a nododd y caiff cyfansoddiad newydd Undeb Bangor ei gyflwyno yng nghyfarfod nesaf y Cyngor i'w gymeradwyo.

**PWYLLGOR CYLLID AC ADNODDAU**

1. Cymeradwywyd yr adroddiad ar gyfarfod y Pwyllgor Cyllid ac Adnoddau a gynhaliwyd 23 Mawrth 2017 (ynghlwm fel Atodiad II i gopi swyddogol y cofnodion hyn).
2. Cyfeiriwyd yn benodol at y canlynol:

[i] Cofnod 650[d] (**Benthyciad EIB**); fel y cytunwyd, mae cyfran olaf y cyllid wedi ei dynnu i lawr a'i ddiogelu, i'w wario gyda chymeradwyaeth benodol y Cyngor yn unig.

[ii] Cofnod 653 (**Materion Ystadau**); Gofynnwyd am ragor o wybodaeth ynglŷn ag anghydfod cyfreithiol Pontio. Cytunwyd i ddarparu hyn i'r Cyngor yn y cyfarfod nesaf.

[iii] Cofnod 656 (**Cynllun Ffioedd a Mynediad 2018/19**); Cytunodd y Cyngor i ddirprwyo'r awdurdod i'r Pwyllgor Cyllid ac Adnoddau a'i gadeirydd i wneud penderfyniadau ynglŷn â chyflwyno Cynllun Ffioedd a Mynediad y brifysgol i CCAUC.

**PWYLLGOR ARCHWILIO A RISG**

Cymeradwywyd adroddiad y Pwyllgor Archwilio a Risg a gynhaliwyd ar 13 Mawrth 2017 (ynghlwm fel Atodiad III i gopi swyddogol y cofnodion).

**PWYLLGOR DWYIEITHRWYDD**

1. Cymeradwywyd adroddiad y Pwyllgor Dwyieithrwydd a gynhaliwyd ar 17 Chwefror 2017 (ynghlwm fel Atodiad IV i gopi swyddogol y cofnodion).
2. Cadarnhaodd y Cyngor ymrwymiad y brifysgol i sicrhau bod yr iaith Gymraeg yn parhau i fod yn ganolog i gynllunio'r gweithlu ac na fydd y sefyllfa ariannol heriol yn gwanhau'r ymrwymiad hwnnw.

**PWYLLGOR IECHYD A DIOGELWCH**

1. Cymeradwywyd yr adroddiad ar gyfarfod y Pwyllgor Iechyd a Diogelwch a gynhaliwyd 1 Chwefror 2017 (ynghlwm fel Atodiad V i gopi swyddogol y cofnodion).
2. Gan gyfeirio'n arbennig at Gofnod 507 (**Effaith canllawiau newydd y Cyngor Dedfrydu** ); Nododd y Cyngor effaith y canllawiau dedfrydu ar droseddau'n ymwneud ag iechyd a diogelwch. Nodwyd hefyd bod y canllawiau'n rhoi cyfarwyddyd i'r llysoedd wrth iddynt roi dedfrydau am droseddau'n ymwneud ag iechyd a diogelwch, dynladdiad corfforaethol a hylendid bwyd. Mae'r rhain wedi bod mewn grym ers blwyddyn bellach gyda dirwyon o dros £1m wedi cynyddu chwe gwaith drosodd yn ystod y cyfnod hwn, a dedfrydau o garchar wedi cynyddu saith gwaith drosodd. Cytunwyd bod angen cyfathrebu’r materion hyn yn effeithiol a sicrhau fod prosesau wedi eu dogfennu’n dda.

**MATERION ADNODDAU DYNOL**

1. Derbyniodd y Cyngor adroddiad ar faterion Adnoddau Dynol, yn cynnwys y trafodaethau a gynhelir ynglŷn â chyflogau, digwyddiadau i ddathlu Diwrnod Rhyngwladol y Menywod, Brexit a lansiad partneriaeth Cambrian Credit Union.
2. Derbyniwyd, er gwybodaeth, restr o benodiadau uwch diweddar.

**Y SENEDD**

Derbyniwyd, er gwybodaeth, gofnodion cyfarfod y Senedd a gynhaliwyd 28 Chwefror 2017.

**DANGOSYDDION PERFFORMIAD ALLWEDDOL**

Derbyniodd y Cyngor ddata'n ymwneud â grantiau a chontractau ymchwil a ddyfarnwyd, niferoedd myfyrwyr, ceisiadau, a dangosyddion perfformiad ariannol chwarterol.

**GWYBODAETH DDIWEDDARAF O UNDEB Y MYFYRWYR**

Derbyniodd y Cyngor, er gwybodaeth, adroddiad cyfredol o Undeb y Myfyrwyr.

**SELIO**

Cadarnhaodd y Cyngor selio’r dogfennau a restrwyd yn Agendum 16.

**ADRODDIAD I'R COMISIWN ELUSENNAU**

Nododd y Cyngor bod yr adroddiad blynyddol i'r Comisiwn Elusennau am 2015/16 wedi cael ei gyflwyno ar 4 Ebrill 2017, gryn dipyn cyn y dyddiad cau a bennwyd gan y Comisiwn Elusennau.

**CYMRODYR ER ANRHYDEDD**

Nodwyd y cyflwynir Cymrodoriaethau er Anrhydedd i’r canlynol yn ystod seremonïau graddio ym mis Gorffennaf 2017:

* **Dr Cen Williams** - **am wasanaeth i’r iaith Gymraeg**
* **Nicholas Lawrence Jackson, MBE**. Prif Weithredwr, Cymdeithas Genedlaethol Sŵolegol Cymru - **am wasanaeth i sŵoleg**
* **Yr Athro Julian Evans, OBE,** Cadeirydd Pwyllgor Arbenigol y Comisiwn Coedwigaeth ar Wyddorau Coedwigaeth a chyn lywydd diweddaraf Sefydliad y Coedwigwyr Siartredig - **am wasanaeth i goedwigaeth.**
* **Yr Athro Emeritws Gareth Ffowc Roberts** - **am wasanaeth i addysg**
* **Gwion Lewis**, Bargyfreithiwr - **am wasanaeth i’r Gyfraith**
* **Llion Williams**, Actor - **Am wasanaeth i ddrama**
* **Ifor ap Glyn**, Bardd Cenedlaethol Cymru – **Am wasanaeth i’r iaith Gymraeg**
* **Yr Arglwydd Mervyn Davies,** Cyn gadeirydd y Cyngor - **Am wasanaeth i fusnes a'r brifysgol**
* **Kailesh Karavadra**, Peirianneg Electronig, BSc ac MSc Partner Rheoli Swyddfa Silicon Valley, Ernst & Young LLP - **Am wasanaeth i fusnes**
* **Yr Athro Constantinos Grammenos CBE**, Athro Morgludiant, Masnach a Chyllid yn Business School, City University of London - **am wasanaeth i forgludiant, masnach a chyllid**
* **Dr Raj Jones – am wasanaeth i gadwraeth a'r gymuned**

**FFARWELIO**

Mynegodd y Dirprwy i'r Is-ganghellor ddiolch yr aelodau i'r Arglwydd Dafydd Elis-Thomas a fydd yn ymddiswyddo fel cadeirydd y Cyngor ar ôl blynyddoedd lawer o wasanaeth i'r brifysgol fel llywydd (ac yn fwy diweddar, canghellor) a chadeirydd.